Gedagte vir die dag: ’n VraatFoto: JillWellington/pixabay.com Ek, die Seun van die Mens, hou van gesellige maaltye – Ek eet en drink – en julle sê: “Hy is ’n vraat en ’n dronkaard, en ’n vriend van die slegste soort sondaars!” (Lukas 7:34) Dit is interessant dat mense somtyds aanvanklik vol lof is vir iemand anders, en dan skielik begin foutvind met so ’n persoon. Miskien het hulle ’n fout in daardie persoon gesoek omdat dit vir hulle te ondraaglik was om net goed in iemand anders te sien. Iemand het eenkeer gesê dat samelewings vir hulself helde opbou en sodra hulle die held mooi op ’n voetstuk geplaas het, kyk hulle hoe vinnig hulle daardie persoon kan afbreek. So was dit ook met Johannes die Doper en Jesus. Johannes het ’n besonderse roeping gehad en het hom heeltemal toegewy aan sy taak. Hy het dikwels gevas en nie wyn gedrink nie (v. 33). Sy lewenswyse was dus volkome toegewy en hy het sy lewe nie soos ander mense ingerig nie. Eintlik was sy lewe besonders en uniek; tog het die mense gesê: “Hy is van ’n bose gees besete.” Dit het hulle ook met Jesus gedoen. Hy, die Seun van God, het weer anders opgetree. Hy het geëet en gedrink (v. 34). Dit beteken Hy het mense verbaas met sy toeganklikheid. Hy was juis tussen die mense op straat. Hy het saam met hulle gekuier en sy liefde en teenwoordigheid met hulle gedeel. Maar dit was ook nie goed genoeg nie. Van Hom het hulle gesê: “Hy is ’n vraat en ’n dronkaard, en ’n vriend van die slegste soort sondaars!” Jesus sluit af deur te sê: God tree met wysheid op en sy werke bewys dit. Die Here weet hoe Hy elkeen gebruik. Doen jy wat God van jou vra al verstaan die mense dit nie?